1.  ปัจจัยความเสี่ยง

ปัจจัยความเสี่ยงที่อาจเกิดขึ้น และมีผลกระทบต่อการดำเนินงานในอนาคตของบริษัทฯ มีดังนี้

1.  ความเสี่ยงจากการประกอบธุรกิจ

ในปีที่ผ่านมาประเทศไทยได้รับผลกระทบจากปัจจัยทั้งภายใน และภายนอกประเทศอย่างต่อเนื่อง
เช่น ปัญหาโรคไข้หวัดนก เหตุการณ์ความไม่สงบใน 3 จังหวัดชายแดนภาคใต้
ราคาน้ำมันที่ปรับตัวสูงขึ้นและดอกเบี้ย ตลอดจนภัยธรรมชาติ
เหล่านี้ล้วนส่งผลกระทบต่อแทบทุกภาคธุรกิจ ซึ่งรวมถึงธุรกิจค้าปลีกด้วย ทั้งนี้บริษัทฯ ได้ตระหนัก
และดำเนินการวางแผนเพื่อหามาตรการ และกลยุทธ์ต่างๆ
สำหรับป้องกันความเสี่ยงที่อาจเกิดขึ้นอย่างต่อเนื่อง ทั้งนี้เพื่อให้สามารถดำเนินธุรกิจ
และได้รับผลสำเร็จตามเป้าหมายที่วางไว้

สินค้าคงคลัง

ณ วันที่ 31 ธันวาคม 2547 และ 2548 บริษัทฯ มีสินค้าคงเหลือสุทธิเท่ากับ 2,168.0 ล้านบาท
และ 2,321.3 ล้านบาท มีระยะเวลาการขายสินค้าเฉลี่ยเท่ากับ 90 และ 84 วัน
มีระยะเวลาการชำระหนี้เท่ากับ 103 และ 98 วัน ตามลำดับ
แม้ว่าระยะเวลาในการชำระหนี้ของบริษัทฯ จะสั้นลง แต่ในขณะเดียวกันบริษัทฯ
ก็ยังสามารถลดระยะเวลาในการขายลงได้เช่นกัน
โดยสามารถลดลงได้มากกว่าระยะเวลาในการชำระหนี้ที่ลดลง ทำให้บริษัทฯ
มีระยะเวลาการขายสินค้าสั้นกว่าระยะเวลาการชำระหนี้อยู่ 13 วัน ในปี 2547 และ 14 วันในปี
2548

บริษัทฯ
มีความพยายามอย่างต่อเนื่องที่จะเพิ่มอัตราการหมุนเวียนของสินค้าและลดปริมาณการจัดเก็บสินค้าที่สาขาลง
โดยได้มีการจัดสร้างศูนย์กระจายสินค้าขึ้น พร้อมกับนำระบบคอมพิวเตอร์เข้ามาใช้ (Warehouse
Management System) นอกจากนี้ยังได้ทำการแบ่งกลุ่มสินค้าตามระยะเวลาในการจัดเก็บ
เพื่อให้สามารถบริหารจัดการได้อย่างมีประสิทธิภาพมากยิ่งขึ้น โดยสินค้าจะถูกแบ่งออกเป็น 3 กลุ่ม
ได้แก่ สินค้าที่ต้องจัดเก็บเพื่อกระจายไปยังสาขา (Put Away) สินค้าที่รับจาก Supplier
แล้วส่งไปสาขาทันที (Flow Through) และสินค้าที่จัดส่งให้ลูกค้าโดยตรงพร้อมบริการติดตั้ง
(Home Delivery) สำหรับสินค้าที่ล้าสมัย บริษัทฯ จะทำการเปลี่ยนคืนไปยังผู้ผลิต
หรือนำมาขายลดราคา (Clearance) ทั้งนี้เพื่อเป็นการช่วยลดระดับปริมาณสินค้าคงคลังลง
และลดค่าเสียโอกาสเงินลงทุนในสินค้าอีกด้วย

การลงทุน

ณ วันที่ 31 ธันวาคม 2548 บริษัทฯ มีสาขาที่เปิดดำเนินการแล้วทั้งสิ้นรวม 20 สาขา
สำหรับแผนการลงทุนในปี 2549 บริษัทฯ มีโครงการที่จะขยายสาขา อีกประมาณ 4 - 6 แห่ง
ซึ่งส่วนใหญ่จะเป็นพื้นที่ในต่างจังหวัด

จากที่บริษัทฯ ได้มีนโยบายที่จะขยายสาขาอย่างต่อเนื่อง
อาจมีความเสี่ยงเกี่ยวกับผลการดำเนินงานของสาขาใหม่ไม่เป็นไปตามที่ได้ประมาณการไว้
โดยจะส่งผลกระทบต่อผลการดำเนินงานโดยรวม บริษัทฯ
หลีกเลี่ยงความเสี่ยงโดยได้ทำการวิเคราะห์ผลตอบแทนจากการลงทุนก่อนที่จะตัดสินใจลงทุนทุกครั้ง
มีการจัดทำแผนดำเนินการ งบประมาณประจำปี
และเมื่อสาขาใหม่เปิดดำเนินการจะมีการติดตามผลประกอบการ และความคืบหน้าของแผนทุกเดือน
โดยจะช่วยให้บริษัทฯ สามารถวางแผนรับความเสี่ยงที่อาจจะเกิดได้ทันท่วงที

การปฏิบัติงาน

จากการที่บริษัทฯ ประกอบธุรกิจค้าปลีก ทำให้อาจมีความเสี่ยงจากการสูญเสีย
หรือเสียหายจากการปฏิบัติงาน ดังนั้นบริษัทฯ
จึงได้จัดตั้งหน่วยงานที่รับผิดชอบเกี่ยวกับความเสียหายดังกล่าว คือ ฝ่ายป้องกันการสูญเสีย (Loss
Prevention)
ที่รับผิดชอบดูแลเรื่องความเสี่ยงที่อาจจะก่อให้เกิดความสูญเสียในทรัพย์สินของบริษัทฯ เช่น อัคคีภัย
วินาศภัย โจรกรรม เป็นต้น

ลูกหนี้

บริษัทฯ ขายสินค้า และให้บริการที่เกี่ยวข้องกับบ้านและที่อยู่อาศัยโดยแบ่งกลุ่มลูกค้าเป็น 2 กลุ่ม
กลุ่มแรกเป็นลูกค้ารายย่อย ซึ่งส่วนใหญ่จะเป็นการขายเงินสด กลุ่มที่ 2 เป็นกลุ่มผู้รับเหมา
และเจ้าของโครงการ ซึ่งเป็นการขายโดยให้เครดิต โดยส่วนใหญ่บริษัทฯ
จะมีรายได้จากการขายมาจากการขายเป็นเงินสด โดยในปี 2547 และ 2548 บริษัทฯ
มีสัดส่วนการขายเงินสดประมาณ 94% ของยอดขายทั้งหมด ในส่วนของการขายโดยให้เครดิต
บริษัทฯ จะพิจารณาให้เฉพาะกับเจ้าของโครงการที่มีฐานะการเงินที่ดี ที่ทางบริษัทฯ
ได้มีการวิเคราะห์งบการเงินแล้ว
หรือผู้รับเหมาที่มีหนังสือค้ำประกันแทนการขายผู้รับเหมารายย่อยทั่วไป ทั้งนี้ ณ สิ้นปี 2546, 2547
และ 2548 บริษัทฯ มีลูกหนี้ค้างชำระจำนวน 142.4, 192.0 และ 168.8 ล้านบาท
โดยคิดเป็นลูกหนี้บัตรเครดิตเท่ากับ 19.9, 29.3 และ 34.2 ล้านบาท ตามลำดับ0

2.  ความเสี่ยงจากการแข่งขัน

บริษัทฯ ประกอบธุรกิจค้าปลีกสินค้าเกี่ยวกับบ้าน และที่อยู่อาศัยโดยมีคู่แข่งขันทั้งทางตรงและทางอ้อม
เช่น ร้านค้าปลีก ห้างสรรพสินค้า ร้านค้าสินค้าเฉพาะอย่าง (Specialty Store)
และร้านค้ารายย่อยทั่วไป บริษัทฯ สร้างความแตกต่างโดยมุ่งเน้นในเรื่องการจำหน่ายสินค้า
พร้อมกับการให้บริการอย่างครบวงจร ทั้งในด้านการก่อสร้าง ซ่อมแซม ตกแต่ง และต่อเติม
มีการจัดหาสินค้าที่มีคุณภาพดีราคาประหยัด เน้นในเรื่องความหลากหลายของสินค้า
เพื่อสามารถที่จะให้บริการลูกค้าได้อย่างครบครัน (Variety and Assortment)
จัดให้มีบริการผู้รับเหมารายย่อยในงานต่าง ๆ เช่น งานระบบไฟฟ้า ประปา งานซ่อมแซม
งานติดตั้งอุปกรณ์ต่าง ๆ เป็นต้น ตลอดจนการให้ความรู้เกี่ยวกับตัวสินค้า และวิธีการใช้งาน
ซึ่งจะช่วยให้ลูกค้าสามารถเลือกซื้อสินค้าได้ตรงกับวัตถุประสงค์ของการใช้งานได้มากที่สุด
รวมถึงสามารถประกอบ และติดตั้งเพื่อการใช้งานได้ด้วยตนเอง (Do It Yourself)
ทางด้านช่องทางการจำหน่าย บริษัทฯ ได้ทำการขยายสาขาอย่างต่อเนื่อง
โดยครอบคุลมทั้งพื้นที่ในเขตกรุงเทพฯ และต่างจังหวัดเพื่อเพิ่มความสะดวกให้แก่ลูกค้า

นอกจากนี้บริษัทฯ ได้เน้นการเพิ่มประสิทธิภาพการบริหารภายใน เพื่อเสริมสร้างศักยภาพ
และความได้เปรียบต่อคู่แข่งทั้งภายใน และต่างประเทศที่อาจเข้ามาในอนาคต

3.  ความเสี่ยงเกี่ยวกับการเปลี่ยนแปลงกฎหมายที่เกี่ยวข้อง

ที่ผ่านมามีการเปลี่ยนแปลงกฎหมายที่เกี่ยวข้องกับการดำเนินธุรกิจของบริษัทฯ คือ กฎหมายผังเมือง
โดยได้มีประกาศกระทรวงมหาดไทย ในการกำหนดบริเวณพื้นที่ก่อสร้างและการใช้ประโยชน์อาคาร
และประกาศอธิบดีกรมโยธาธิการ ในการปรับปรุงกฎกระทรวงเรื่องผังเมืองรวม
โดยเหล่านี้มีวัตถุประสงค์เพื่อกำหนดมาตรฐาน
และควบคุมการขยายตัวของธุรกิจค้าปลีกให้สอดคล้องกับความเปลี่ยนแปลงของธุรกิจในท้องถิ่น
ดังนั้นจึงมีความเป็นไปได้ที่กฎหมายฉบับนี้จะถูกปรับเปลี่ยนได้อีกในอนาคต อย่างไรก็ตามทางบริษัทฯ
ได้วางแผนจัดหาพื้นที่ที่จะขยายสาขาไว้ล่วงหน้าเพื่อรองรับความไม่แน่นอนที่อาจเกิดขึ้น

สำหรับในส่วนกฎหมายแข่งขันทางการค้า
เป็นกรณีที่กรมการค้าภายในได้ประกาศแนวทางปฏิบัติทางการค้าเพื่อส่งเสริมการประกอบธุรกิจให้เป็นไปอย่างเสรี
และเพื่อป้องกันมิให้เกิดการกระทำที่ไม่เป็นธรรมในการประกอบธุรกิจ ซึ่งในเรื่องนี้ บริษัทฯ
คำนึงถึงการเจริญเติบโตร่วมกันอย่างยั่งยืน
โดยไม่ใช้ขนาดธุรกิจในการสร้างความได้เปรียบกับธุรกิจค้าปลีกอื่นๆ อย่างไม่เป็นธรรม
จึงไม่ได้รับผลกระทบในการประกาศใช้แนวทางดังกล่าว